Vegvlieënier na 3 dekades lewend gevindFoto: Xinhua/Liang Xu (zyd) ŉ Militêre vlieënier van die voormalige Sowjetunie wie se vliegtuig in 1987 in Afganistan afgeskiet is en wat sedertdien vermis was, is lewend gevind. Kol.genl. Valery Vostrotin, hoof van ŉ Russiese veterane-organisasie, het gesê die vlieënier wil nou na Rusland terugkeer. “Dit is ŉ uitsonderlike geval,” het hy gesê. “Ons kort nou finansiële en administratiewe bystand asook die hulp van openbare organisasies en diplomatieke ingryping vir die vlieënier se terugkeer na sy tuisland.” Die naam van die vlieënier is nie bekend gemaak nie. Volgens Vostrotin is die aangeleentheid reeds met verteenwoordigers van Afganistan bespreek. Altesaam 125 vegvliegtuie van die Russiese lugmag is tussen 1979 en 1989 in Afganistan afgeskiet. “Dit is verbasend dat die vlieënier daarin kon slaag om aan die lewe te bly nadat die vliegtuig afgeskiet is, maar nog vreemder is die feit dat geen inligting oor hom oor die dekades heen aan die lig gekom het nie,” het Vyacheslav Kalinin, adjunkhoof van die organisasie Combat Brotherhood gesê. Volgens Kalinin sal sy organisasie werk maak daarvan om die vlieënier te identifiseer en hom te help om na Rusland terug te keer. Volgens inligting is die vlieënier vermoedelik tans in Pakistan. “Hy is seker nou omtrent 60 jaar oud. Daar was kampe vir Sowjet-oorlogsgevangenes in Pakistan, so ons vermoed dit is waarheen hy gestuur is,” het ŉ bron na aan die saak aan Sputnik gesê.